YOʻL HARAKATI QOIDALARINING BUZILISHIGA DOIR MAʼMURIY ISHLARNI KOʻRIB CHIQISH TARTIBI TOʻGʻRISIDAGI YOʻRIQNOMANI TASDIQLASH HAQIDA
(order, 2024-07-12)

Oʻzbekiston Respublikasining 2011-yil 26-apreldagi OʻRQ–289-son “Oʻzbekiston Respublikasining Maʼmuriy javobgarlik toʻgʻrisidagi kodeksiga oʻzgartirish va qoʻshimchalar kiritish haqida”gi Qonuniga muvofiq hamda yoʻl harakati qoidalarining buzilishiga doir maʼmuriy ishlarni koʻrib chiqish ishlarini takomillashtirish maqsadida buyuraman: 1. Yoʻl harakati qoidalarining buzilishiga doir maʼmuriy ishlarni koʻrib chiqish tartibi toʻgʻrisidagi yoʻriqnoma ilovaga muvofiq tasdiqlansin. 2. Quyidagilar oʻz kuchini yoʻqotgan deb hisoblansin: Oʻzbekiston Respublikasi ichki ishlar vazirining 2000-yil 23-apreldagi 87-son “Yoʻl harakati qoidalarini buzilishiga doir maʼmuriy ishlarni koʻrib chiqishni tashkil etish” (roʻyxat raqami 933, 2000-yil 9-iyun) hamda Haydovchilik guvohnomasiga talon berish va almashtirish tartibi toʻgʻrisidagi yoʻriqnomalarni (roʻyxat raqami 934, 2000-yil 9-iyun) tasdiqlash haqida”gi buyrugʻi (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2000-y., 12-son); Oʻzbekiston Respublikasi ichki ishlar vazirining 2006-yil 17-oktabrdagi 223-son “Oʻzbekiston Respublikasi ichki ishlar vazirining 2000-yil 23-apreldagi 87-son buyrugʻiga oʻzgartirish va qoʻshimchalar kiritish haqida”gi buyrugʻi (roʻyxat raqami 933-1, 2006-yil 21-noyabr) (Oʻzbekiston Respublikasi qonun hujjatlari toʻplami, 2006-y., 46-47-son, 469-modda); Oʻzbekiston Respublikasi ichki ishlar vazirining 2006-yil 30-dekabrdagi 266-son “Yoʻl harakati qoidalarini buzilishiga doir maʼmuriy ishlarni koʻrib chiqishni tashkil etish hamda Haydovchilik guvohnomasiga talon berish va almashtirish tartibi toʻgʻrisidagi yoʻriqnomalarga oʻzgartirish va qoʻshimchalar kiritish haqida”gi buyrugʻi (roʻyxat raqami 933-2, 934-1, 2007-yil 11-yanvar) (Oʻzbekiston Respublikasi qonun hujjatlari toʻplami, 2007-y., 1-2-son, 19-modda); Oʻzbekiston Respublikasi ichki ishlar vazirining 2008-yil 15-yanvardagi 14-son “Yoʻl harakati qoidalarini buzilishiga doir maʼmuriy ishlarni koʻrib chiqishni tashkil etish haqidagi yoʻriqnomaga qoʻshimchalar kiritish toʻgʻrisida”gi buyrugʻi (roʻyxat raqami 933-3, 2008-yil 28-yanvar) (Oʻzbekiston Respublikasi qonun hujjatlari toʻplami, 2008-y., 5-son, 21-modda); Oʻzbekiston Respublikasi ichki ishlar vazirining 2008-yil 30-maydagi 88-son “Yoʻl harakati qoidalarini buzilishiga doir maʼmuriy ishlarni koʻrib chiqishni tashkil etish haqidagi yoʻriqnomaga qoʻshimchalar kiritish toʻgʻrisida”gi buyrugʻi (roʻyxat raqami 933-4, 2008-yil 18-iyun) (Oʻzbekiston Respublikasi qonun hujjatlari toʻplami, 2008-y., 24-25-son, 246-modda). 3. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. Mazkur Yoʻl harakati qoidalarining buzilishiga doir maʼmuriy ishlarni koʻrib chiqish tartibi toʻgʻrisidagi yoʻriqnoma (keyingi oʻrinlarda Yoʻriqnoma deb yuritiladi) ichki ishlar organlari tomonidan yoʻl harakati qoidalari buzilishiga doir maʼmuriy ishlarni koʻrib chiqish tartibini belgilab beradi. 2. Yoʻl harakati qoidalarining (keyingi oʻrinlarda Qoidalar deb yuritiladi) buzilishiga doir ishlarni yuritish tartibi Oʻzbekiston Respublikasining Maʼmuriy javobgarlik toʻgʻrisidagi kodeksi (keyingi oʻrinlarda Kodeks deb yuritiladi), Vazirlar Mahkamasining 2021-yil 8-iyuldagi 431-son “Maʼmuriy huquqbuzarliklar toʻgʻrisidagi ishlarni yuritishning elektron tizimini joriy etish boʻyicha qoʻshimcha chora-tadbirlar haqida”gi qarori, mazkur Yoʻriqnoma va boshqa qonunchilik hujjatlari bilan belgilanadi. 3. Qoidalarning buzilishiga doir ishlarni koʻrib chiqishning vazifalari har bir ishning holatini oʻz vaqtida, har tomonlama, toʻla va obyektiv ravishda aniqlab chiqishdan, bu ishni qonunchilik hujjatlariga muvofiq holda hal etishdan, chiqarilgan qarorning ijrosini taʼminlashdan, shuningdek maʼmuriy huquqbuzarlik sodir etish sabablari va bunga olib kelgan shart-sharoitlarni aniqlashdan, huquqbuzarliklarning oldini olishdan, qonuniylikni mustahkamlashdan iboratdir. 4. Qoidalarning buzilishiga doir ishlar qonuniylikka qatʼiy amal qilish asosida koʻrib chiqiladi. Qoidalarning buzilishi uchun taʼsir choralarini qoʻllash chogʻida qonun hujjatlari talablariga rioya etilishi vakolatli yuqori turuvchi organlar, mansabdor shaxs va prokurorning muntazam nazorati, shikoyat qilish huquqi va qonunchilikda belgilangan boshqa usullar bilan taʼminlanadi. 41. Qoidalarning buzilishiga doir ishlar Maʼmuriy huquqbuzarliklar toʻgʻrisida yagona elektron ish yurituv tizimi (keyingi oʻrinlarda “E-maʻmuriy ish” tizimi deb yuritiladi) orqali elektron shaklda yuritiladi. 5. Qoidalarni buzgan haydovchilarga nisbatan Davlat yoʻl harakati xavfsizligi xizmati (keyingi oʻrinlarda DYHXX deb yuritiladi) xodimi huquqbuzarlik sodir etilgan joyning oʻzida mazkur Yoʻriqnomaning 1-ilovasiga muvofiq shaklda maʼmuriy huquqbuzarlik toʻgʻrisidagi bayonnoma (keyingi oʻrinlarda elektron shakldagi maʼmuriy bayonnoma deb yuritiladi) maxsus dasturiy taʼminot oʻrnatilgan mobil qurilma (keyingi oʻrinlarda planshet deb yuritiladi) yoki kompyuter yordamida “E-maʻmuriy ish” tizimi orqali rasmiylashtiradi. Elektron shakldagi maʼmuriy bayonnoma “Fuqarolarning biometrik hujjatlari elektron tizimi” yoki daktiloskopik taqqoslash yoxud multibiometrik identifikatsiya qilish dasturlari (keyingi oʻrinlarda identifikatsiya tizimlari deb yuritiladi) orqali huquqbuzarning shaxsini aniqlagan holda elektron raqamli imzo yoki elektron grafik imzo hamda QR-kod (matritsa shtrixli kod) bilan tasdiqlanadi. Sodir etilgan huquqbuzarliklar keyinchalik aniqlanganda, maʼmuriy ishlar jabrlanuvchining arizasi bilan qoʻzgʻatilganda, shuningdek aloqa tarmogʻi mavjud boʻlmagan hududlarda yoki maʼmuriy ishni qogʻoz shaklida shakllantirishni taqozo etadigan holatlarda hujjatlar, shu jumladan mazkur Yoʻriqnomaning 11-ilovasiga muvofiq shaklda Yoʻl harakati qoidalari buzilganligi haqida bayonnoma (keyingi oʻrinlarda qogʻoz shakldagi maʼmuriy bayonnoma deb yuritiladi) qogʻoz shaklida rasmiylashtirilib, huquqbuzarlik aniqlangan kunda pdf formatida skaner qilingan holda belgilangan tartibda “E-maʻmuriy ish” tizimiga kiritiladi. Qoidalarni buzgan haydovchilardan joyida jarima olish qatʼiyan man etiladi. Maʼmuriy huquqbuzarlik maxsus avtomatlashtirilgan foto va video qayd etish texnika vositalari orqali qayd etilgan taqdirda maʼmuriy javobgarlikka transport vositasining mulkdori, yuridik shaxsga tegishli transport vositalaridan foydalanib sodir etilgan maʼmuriy huquqbuzarlik qayd etilgan taqdirda yuridik shaxsning transport vositalaridan foydalanish uchun masʼul boʻlgan shaxsi tortiladi. 6. Qoidalarning buzilishi toʻgʻrisidagi ishlar yuzasidan Kodeksning 138-moddasi birinchi, ikkinchi va uchinchi qismlarida nazarda tutilgan hollarda (piyodalarning maʼmuriy huquqbuzarliklari) elektron yoki qogʻoz shakldagi maʼmuriy bayonnoma (keyingi oʻrinlarda maʼmuriy bayonnoma deb yuritiladi) tuzilmaydi. Huquqbuzar piyodaga mazkur Yoʻriqnomaning 2-ilovasiga muvofiq shaklda jarima toʻlaganligi toʻgʻrisida kvitansiya beriladi. Huquqbuzar piyoda oʻziga solinadigan jarimaga eʼtiroz bildirsa yoki unga joyning oʻzida solinadigan jarimaning miqdori bazaviy hisoblash miqdorining ikkidan bir qismidan oshsa yoxud joyida jarima toʻlashga imkoni boʻlmaganda maʼmuriy bayonnoma rasmiylashtiriladi va unga bu haqda yozib qoʻyiladi. 61. Maʼmuriy huquqbuzarlik maxsus avtomatlashtirilgan foto va video qayd etish texnika vositalari orqali qayd etilgan taqdirda maʼmuriy bayonnoma rasmiylashtirilmasdan huquqbuzarlik sodir etgan shaxsning ishtirokisiz mazkur Yoʻriqnomaning 12-ilovasiga muvofiq shakldagi jarima solish toʻgʻrisidagi qaror chiqariladi. Jarima solish toʻgʻrisidagi qaror maxsus avtomatlashtirilgan foto va video qayd etish texnika vositalari qoʻllanilgan holda olingan materiallar ilova qilinib, yuridik kuchga ega boʻlgan elektron hujjat shaklida rasmiylashtiriladi hamda uni tuzgan vakolatli shaxsning elektron raqamli imzosi bilan tasdiqlanadi. Jarima solish toʻgʻrisidagi qarorning koʻchirma nusxasi maxsus avtomatlashtirilgan foto va video qayd etish texnika vositalari qoʻllanilgan holda olingan materiallar ilova qilinib, elektron hujjatni qogʻozdagi hujjatga aylantirish yoʻli bilan tayyorlanadi hamda mazkur qaror chiqarilgan kundan eʼtiboran uch kun ichida buyurtma pochta joʻnatmasi tarzida huquqbuzarga yuboriladi. Unda quyidagilar koʻrsatilgan boʻlishi kerak: qaror chiqarilgan sana va joy, uni chiqargan organning nomi, shaxsning lavozimi va familiyasi, maʼmuriy javobgarlikka tortilayotgan shaxs toʻgʻrisidagi maʼlumotlar, maʼmuriy huquqbuzarlik sodir etilgan vaqt, joy va holatlar, Kodeks Maxsus qismining mazkur huquqbuzarlik uchun javobgarlikni nazarda tutuvchi moddasi, moddasining qismi koʻrsatilgan holda, maxsus avtomatlashtirilgan foto va video qayd etish texnika vositalari bilan qayd etilgan transport vositasining huquqbuzarlik sodir etilgan paytdagi davlat raqam belgisi bilan tushirilgan tasviri, qabul qilingan qaror, tayinlangan jarimani toʻlash tartibi va muddatlari, maʼmuriy javobgarlikka tortilayotgan shaxsning huquq va majburiyatlari, shuningdek jarima solish toʻgʻrisidagi qaror xususida shikoyat berishning protsessual tartibi. Maxsus avtomatlashtirilgan foto va video qayd etish texnika vositalari yoki avtomatlashtirilgan axborot tizimlari orqali qayd etilgan huquqbuzarliklar haqidagi maʼlumotlar (texnik ekspertiza xulosasi, oʻlchash vositalarining dalolatnomalari, log-fayllar va boshqa hujjatlar) elektron aloqa tarmogʻi orqali real vaqt rejimida “E-maʻmuriy ish” tizimiga konvertatsiya qilish yoʻli bilan taqdim etiladi. 7. Harakatni tartibga solishga vakolati boʻlgan va xizmat vazifasini oʻtayotgan ichki ishlar organi xodimi (DYHXX xodimidan tashqari), harbiy avtomobil nazoratining mansabdor shaxsi xizmat vakolatini amalga oshirishga moʻljallangan bayonnoma varaqalaridan foydalanadilar. Unda ishni toʻliq hal etish uchun zarur maʼlumotlar koʻrsatilishi shart. 8. DYHXX xodimi belgilangan tezlikka rioya etilmagan hollarda maʼmuriy bayonnomani rasmiylashtirganda belgilangan tezlik koʻrsatkichini albatta koʻrsatgan holda qanday tezlikda harakatlanib kelganligini qayd etishi lozim. Masalan, “haydovchi 50 km/s tezlik chegaralangan yoʻl belgisi taʼsiri doirasida 95 km/s tezlikda harakatlanib keldi”. Tezlik tezlikni oʻlchaydigan maxsus uskunalar hamda maxsus avtomatlashtirilgan foto va video qayd etish texnika vositalari yordamida aniqlanadi. Haydovchi belgilangan tezlikni oshirib yuborganda tezlikni oʻlchaydigan maxsus uskunalar va transport vositalari spidometrlari koʻrsatkichlaridagi yoʻl qoʻyilishi mumkin boʻlgan jami xatolar hisobga olinib, ular qayd etgan tezlikdan soatiga 5 kilometr chegirib tashlangan holda maʼmuriy bayonnoma tuziladi. Ushbu talabga rioya etilmagan holda rasmiylashtirilgan maʼmuriy bayonnoma DYHXXning maʼmuriy amaliyot inspektori tomonidan maʼmuriy huquqbuzarlik toʻgʻrisidagi ishni koʻrib chiqish uchun qabul qilinmaydi. 9. Agar maʼmuriy bayonnoma tuzish zarur boʻlib, uni huquqbuzarlik sodir etilgan joyda tuzish imkoni boʻlmasa, maʼmuriy bayonnoma tuzishga vakolati boʻlgan mansabdor shaxs yaqin oradagi ichki ishlar organlarida, transport vositalarini toʻxtash joylarida maʼmuriy bayonnomani rasmiylashtirishi mumkin. 10. Huquqbuzar, jabrlanuvchi, guvoh, xolisga tegishli boʻlgan shaxsga doir maʼlumotlarning (familiyasi, ismi, otasining ismi va tugʻilgan sanasi) planshet yoki kompyuter orqali elektron shakldagi maʼmuriy bayonnomaga toʻgʻri kiritilishiga DYHXX xodimi masʼul hisoblanadi. Bunda, DYHXX xodimi huquqbuzar, shuningdek guvohlar, xolislar va jabrlanuvchilarga elektron shakldagi maʼmuriy bayonnomani oʻzlarining elektron grafik imzosi yoki barmoq izi bilan tasdiqlashni taklif etadi. Agar huquqbuzar, jabrlanuvchi, guvoh, xolis Oʻzbekiston Respublikasi fuqarosi boʻlmasa yoki identifikatsiya tizimlari yordamida ularning shaxsini aniqlashning imkoni boʻlmasa, ularning yonida maʼlumotlar bazasiga kiritilmagan chet el pasporti yoki shaxsini tasdiqlovchi boshqa hujjatlar mavjud boʻlgan taqdirda, DYHXXning xodimi ushbu hujjatlarga asosan shaxsga doir maʼlumotlarni elektron tizimga qoʻlda kiritadi hamda uning toʻgʻri kiritilishiga shaxsan javob beradi. 11. Maʼmuriy ishlarni planshet orqali yoki kompyuterda rasmiylashtirishda huquqbuzarga: maʼmuriy ishning elektron shaklda rasmiylashtirilayotganligi; jarimani yoki zararni ixtiyoriy ravishda elektron toʻlov tizimlari, mobil ilovalar yoki bank kassalari orqali, ejarima.uz veb-sayti yoki Yagona interaktiv davlat xizmatlari portalidagi shaxsiy kabineti orqali toʻlashi mumkinligi; Huquqbuzar unga jarima solish toʻgʻrisidagi qaror topshirilgan kundan boshlab oʻn besh kun ichida jarima miqdorining ellik foizini yoki oʻttiz kun ichida jarima miqdorining yetmish foizini ixtiyoriy ravishda toʻlagan taqdirda, u jarimaning qolgan qismini toʻlashdan ozod qilinishi; Kodeksning 294-moddasida nazarda tutilgan huquq va majburiyatlari tushuntiriladi. 12. DYHXX xodimi tomonidan maʼmuriy ish yuritishda planshetdan foydalangan holda audio, videoyozuvlardan hamda fotosuratlardan, shuningdek, boshqa maʼlumotlardan (texnik ekspertiza xulosasi, oʻlchash vositalarining dalolatnomalari va boshqa maxsus hujjatlar) iborat hujjatlar elektron shaklda qayd etilishi mumkin. Agar fuqaro oʻzi sodir etgan huquqbuzarlik faktiga eʼtiroz bildirib, maʼmuriy bayonnomani imzolashdan bosh tortgan taqdirda, bu haqda planshetdan foydalangan holda maʼmuriy bayonnomaga yozib qoʻyiladi. Huquqbuzar maʼmuriy bayonnomaning mazmuni yuzasidan unga ilova qilinadigan tushuntirish va mulohazalarini berishga, shuningdek mazkur bayonnomaga imzo chekishdan bosh tortish sabablarini bayon etishga haqli. Bunda, DYHXX xodimi tomonidan guvohlar va (yoki) xolislar ishtirokida dalolatnoma tuziladi hamda huquqbuzarlik aniqlangan kunda pdf formatida skaner qilingan holda belgilangan tartibda “E-maʻmuriy ish” tizimiga kiritiladi. Fuqaro maʼmuriy bayonnomani imzolashdan hamda bu haqda izoh berish yoki tushuntirish berishdan bosh tortgan hollarda maʼmuriy bayonnoma guvohlar va (yoki) xolislar ishtirokida rasmiylashtiriladi. Bunda, mazkur talablarga rioya qilinmasdan rasmiylashtirilgan maʼmuriy bayonnoma DYHXXning maʼmuriy amaliyot inspektori tomonidan maʼmuriy huquqbuzarlik toʻgʻrisidagi ishni koʻrib chiqish uchun qabul qilinmaydi. 13. Transport vositasini mast holatda boshqarayotgan deb hisoblashga yetarli asoslar boʻlgan shaxs transport vositasini boshqarishdan chetlashtirilishi va mastlik holatini aniqlash uchun belgilangan tartibda tekshiruvdan oʻtkazilishi kerak. Mazkur shaxsni tekshirishga yuborish va bu tekshiruvni oʻtkazish Transport vositalari haydovchilarining mast holatda ekanligini aniqlash tartibi toʻgʻrisidagi nizom (roʻyxat raqami 3099, 2018-yil 14-dekabr) talablari asosida amalga oshiriladi. 14. Huquqbuzar tekshirishdan oʻtishdan boʻyin tovlagan taqdirda ikki guvoh yoki xolis ishtirokida maʼmuriy bayonnoma tuzilib, u transport vositasini boshqarishdan chetlashtiriladi. Maʼmuriy bayonnomada mastlik belgilari va huquqbuzarning tekshirishdan boʻyin tovlash harakatlari batafsil koʻrsatiladi. Maʼmuriy bayonnomaga huquqbuzarning boʻyin tovlash sabablari haqidagi tushuntirish xati va ikki guvoh yoki xolis ishtirokida tuzilgan dalolatnoma ilova qilinadi. 15. Qoidalarni buzish natijasida transport vositalari, yuklar, yoʻl va boshqa inshootlarga yoki oʻzgalar mol-mulkiga moddiy zarar yetkazilsa, maʼmuriy bayonnomaga mazkur Yoʻriqnomaning 3-ilovasiga muvofiq shakldagi hodisaning chizmasi, shuningdek hodisa ishtirokchilarining, guvohlarining tushuntirishlari ilova qilinadi. Hodisaning chizmasida transport vositalarining hodisadan keyingi holatini tiklash imkonini beruvchi aniq maʼlumotlar (ularning muqim obyektlarga nisbatan holati) koʻrsatiladi. Chizma uni chizgan mansabdor shaxs, haydovchilar, guvohlar yoki xolislar tomonidan imzolanadi. 151. Yoʻl-transport hodisasi haqida berilgan xabar yuzasidan DYHXX xodimi hodisa sodir boʻlgan joyga yetib kelganda yoʻl-transport hodisasida ishtirok etgan haydovchilar tomonidan yoʻl-transport hodisasi toʻgʻrisidagi xabarnoma Oʻzbekiston Respublikasining “Transport vositalari egalarining fuqarolik javobgarligini majburiy sugʻurta qilish toʻgʻrisida”gi Qonunining 201 va 202-moddalariga muvofiq tuzilgan boʻlsa, DYHXX xodimi ushbu xabarnoma nusxasini olib bildirgi asosida ichki ishlar organlari navbatchilik qismiga topshiradi. Bunda, yoʻl-transport hodisasi toʻgʻrisidagi xabarnomani tuzish uchun Oʻzbekiston Respublikasining “Transport vositalari egalarining fuqarolik javobgarligini majburiy sugʻurta qilish toʻgʻrisida”gi Qonunining 201-moddasining birinchi qismida nazarda tutilgan asoslardan istalgan bittasi mavjud boʻlmagan taqdirda DYHXX xodimi yoʻl-transport hodisasini umumiy tartibda rasmiylashtirib, toʻplangan hujjatlarni tergovga qadar tekshiruvni amalga oshiruvchi mansabdor shaxsga taqdim etadi. 152. Yoʻl-transport hodisasiga doir maʼmuriy ish materiallari va maʼmuriy bayonnoma Kodeksning 282-moddasiga muvofiq belgilangan tartibda “E-maʻmuriy ish” tizimi orqali tegishli sudlarga yuboriladi. 16. Haydovchilarga tergov yoki tergovga qadar tekshiruvni amalga oshiruvchi organning mansabdor shaxsi, surishtiruvchi tomonidan mazkur Yoʻriqnomaning 4-ilovasiga muvofiq shaklda Transport vositalarining shikastlanganligi toʻgʻrisidagi maʼlumotnoma beriladi. 161. Maʼmuriy huquqbuzarlik toʻgʻrisidagi ishni koʻrib chiquvchi DYHXX mansabdor shaxsi taraflarning yarashuvi munosabati bilan ishni sudga yuborish toʻgʻrisida qaror chiqaradi va maʼmuriy javobgarlikdan ozod qilish haqidagi masalani hal etish uchun ish materiallarini Kodeksning 3133-moddasida belgilangan tartibda sudga yuboradi. 162. Maʼmuriy huquqbuzarlik toʻgʻrisidagi ishni tomonlarning yarashuvi munosabati bilan tugatish maqsadida jabrlanuvchi yoxud uning qonuniy vakili yarashuv toʻgʻrisidagi arizani ishni DYHXX mansabdor shaxsi tomonidan koʻrib chiqish vaqtida, shuningdek sud muhokamasining istalgan bosqichida, ammo sud qaror chiqarguniga qadar berishi mumkin. Arizada yetkazilgan zarar bartaraf etilgani, shuningdek yarashilganligi munosabati bilan maʼmuriy huquqbuzarlik haqidagi ish yuritilishini tugatish toʻgʻrisidagi iltimos koʻrsatilgan boʻlishi kerak. Agar ish boʻyicha bir necha jabrlanuvchi boʻlsa, faqat barcha jabrlanuvchilar bilan yarashuvga erishilgan taqdirda, yarashuv toʻgʻrisidagi ishni yuritish mumkin. DYHXX mansabdor shaxsi arizani qabul qilish chogʻida jabrlanuvchiga yoki uning qonuniy vakiliga, agar sud yarashuvni tasdiqlasa, u mazkur ish boʻyicha ish yuritishni qayta tiklash haqida iltimosnoma berish huquqini yoʻqotishini tushuntirishi shart. 17. Kodeksning 290-moddasiga koʻra sodir etilgan huquqbuzarlik uchun Kodeksga muvofiq transport vositasini boshqarish huquqidan mahrum etish tarzida maʼmuriy jazo qoʻllanilishi mumkin boʻlsa, transport vositasini boshqarish huquqini beruvchi haydovchilik guvohnomasi olib qoʻyiladi va bu haqda maʼmuriy bayonnomaga, shuningdek talonga yozib qoʻyilib, talon huquqbuzarga qaytarib beriladi. Agar mazkur bandning birinchi xatboshisida qayd etilgan huquqbuzarlik boʻyicha maʼmuriy huquqbuzarlik toʻgʻrisidagi ish koʻrib chiqilayotgan davrda takroran transport vositasini boshqarish huquqidan mahrum etish jazosi nazarda tutilgan huquqbuzarlik sodir etilganda, huquqbuzarning taloni olinib, unga mazkur Yoʻriqnomaning 5-ilovasiga muvofiq shaklda vaqtinchalik ruxsatnoma beriladi. Haydovchi vaqtinchalik ruxsatnoma bilan transport vositasini boshqarish paytida takroran transport vositasini boshqarish huquqidan mahrum etish jazosi nazarda tutilgan huquqbuzarlik sodir etgan taqdirda unga boshqa vaqtinchalik ruxsatnoma berilib, unda avvalgi vaqtinchalik ruxsatnomaning amal qilish muddati qayd etiladi va bu haqda maʼmuriy bayonnomaga yozib qoʻyiladi. 18. Haydovchilik guvohnomasi olingan kundan boshlab uning talonidan, talon olingan kundan boshlab vaqtinchalik ruxsatnomadan oʻttiz kun davomida shaxsni tasdiqlovchi hujjat boʻlgan taqdirda (oʻttizinchi kunning soat 24:00 ga qadar) foydalanishga ruxsat etiladi, mazkur Yoʻriqnomaning 21-bandida nazarda tutilgan hollar bundan mustasno. 19. Haydovchilik guvohnomasi olinib, haydovchi istiqomat qilayotgan yoki transport vositasi roʻyxatga olingan joydagi DYHXXga oʻttiz kun ichida yetib kelmagan va talonning amal qilish muddati tugab qolgan hollarda talonning muddatini uzaytirish shu DYHXXning faqatgina maʼmuriy amaliyot inspektori yoki bunday vazifa yuklatilgan xodimi tomonidan haydovchiga mazkur Yoʻriqnomaning 6-ilovasiga muvofiq shakldagi maʼlumotnoma rasmiylashtirilib berish orqali amalga oshiriladi. Maʼlumotnoma oʻn kun muddatga uch marotaba berilishi mumkin. Agarda ushbu muddatda ham haydovchilik guvohnomasi kelib tushmasa, istisno tariqasida maʼlumotnoma oʻn kun muddatga uch marotaba berilishi mumkin. Maʼlumotnoma berilganligi toʻgʻrisida maxsus kitobga qayd etiladi. Maxsus kitobni yuritish tartibi Oʻzbekiston Respublikasi Ichki ishlar vazirligi tomonidan belgilanadi. Talon olinib, haydovchi istiqomat qilayotgan yoki transport vositasi roʻyxatga olingan joydagi DYHXXga oʻttiz kun ichida yetib kelmagan taqdirda vaqtinchalik ruxsatnomaning muddati tugab qolgan hollarda uning muddati shu DYHXXning faqatgina maʼmuriy amaliyot inspektori yoki bunday vazifa yuklatilgan xodimi tomonidan oʻn kun muddatga uch marotaba uzaytirilishi mumkin. Agarda ushbu muddatda ham talon kelib tushmasa, istisno tariqasida vaqtinchalik ruxsatnomaning muddati oʻn kun muddatga uch marotaba uzaytirilishi mumkin. 20. Agar haydovchi safarda boʻlgan vaqtda talonning yoki vaqtinchalik ruxsatnomaning amal qilish muddati tugab qolsa, haydovchi taqdim etgan tegishli hujjatlar yoki maʼlumotlar asosida oʻsha hududdagi DYHXXning faqatgina maʼmuriy amaliyot inspektori yoki bunday vazifa yuklatilgan xodimi tomonidan talonning yoki vaqtinchalik ruxsatnomaning amal qilish muddati uzaytirib beriladi. Bunda talonga yoki vaqtinchalik ruxsatnomaga “Yashash joyiga yetib olgunga qadar” deb yozib, oʻn kungacha muddat qoʻyib beriladi. 21. Maʼmuriy huquqbuzarlik toʻgʻrisidagi ish materiallari uch oy muddat ichida tegishli organga kelib tushmagan hollarda xizmat tekshiruvi oʻtkazilib, haydovchilik guvohnomasi yoki taloni yoʻqolganligi haqidagi xulosaga kelingan taqdirda haydovchining qoʻlida qolgan hujjat olib qoʻyilib, unga haydovchilik guvohnomasi va talonining dublikati imtihonsiz beriladi. Xizmat tekshiruvi oʻtkazilayotgan vaqt davomida talonning amal qilish muddati uzaytirib beriladi. 22. Qogʻoz shakldagi maʼmuriy bayonnomalar va jarima kvitansiyalari hamda maxsus avtomatlashtirilgan foto va video qayd etish texnika vositalari orqali qayd etilgan yoʻl harakati qoidalarini buzilishi yuzasidan chiqarilgan jarima solish toʻgʻrisidagi qarorlarning blankalari qatʼiy hisobdagi hujjatlar hisoblanadi. Qogʻoz shakldagi maʼmuriy bayonnoma, jarima kvitansiyasi, talon, vaqtinchalik ruxsatnomaga yozuvlar aniq holda koʻk yoki qora rangli siyohlar (pasta) bilan qayd etiladi. Unda oʻchirib yozishga, tuzatishga yoki ilgari qayd etilgan yozuvlarni tuzatish, vositalar yordamida yoʻqotishga yoʻl qoʻyilmaydi. 23. Haydovchilik guvohnomasi, taloni, vaqtinchalik ruxsatnoma, ishonchnoma, transport vositalarini boshqa shaxsga oʻtkazish va ijaraga berish shartnomalari boʻlmagan shaxslar transport vositasini boshqarganda ularga nisbatan Kodeksning 135-moddasi ikkinchi qismi asosida maʼmuriy bayonnoma tuzilib, Kodeksning 291-moddasi “a” qismiga muvofiq transport vositasi ushlab turish sababi bartaraf etilgunga va ish koʻrib chiqilgunga qadar toʻxtash joylarida ushlab turilishi mumkin. 24. Haydovchilik guvohnomasi yoki talonining dublikati berilgandan soʻng eski haydovchilik guvohnomasi yoki taloni kelib tushgan taqdirda ular belgilangan tartibda DYHXXning roʻyxatlash va imtihon olish boʻlimlari yoki tumanlararo roʻyxatlash va imtihon olish boʻlinmalari (keyingi oʻrinlarda RIB (TRIB) deb yuritiladi) tomonidan yoʻq qilinadi. Vaqtinchalik ruxsatnoma yoʻqotib qoʻyilgan taqdirda ishni koʻrib chiquvchi mansabdor shaxs huquqbuzardan bu haqda tushuntirish xati oladi. Huquqbuzar haydovchilik guvohnomasi va taloni olib qoʻyilishi bilan bogʻliq huquqbuzarlik uchun belgilangan jarimalarni toʻlagan taqdirda uning murojaat etgan kunidan boshlab 15 kundan soʻng haydovchilik guvohnomasi, taloni qaytarib beriladi. 25. Maʼmuriy bayonnoma, boshqa tegishli hujjatlar va ish boʻyicha ashyoviy dalillar huquqbuzarlik sodir etilgan yoki aniqlangan paytdan boshlab bir sutkadan kechiktirmay maʼmuriy huquqbuzarlik toʻgʻrisidagi ishlarni koʻrib chiqish vakolatiga ega boʻlgan organ (mansabdor shaxs)ga yuboriladi. 26. Maʼmuriy huquqbuzarlik toʻgʻrisidagi ishlar huquqbuzarlik sodir boʻlgan joyda koʻrib chiqiladi. Kodeksning 113-moddasining beshinchi qismida, 125, 1251, 126, 127, 128, 1281, 1282, 1283, 1284, 1285, 1286, 129, 130, 131, 133, 134, 135, 1351, 136, 139, 140-moddalarida nazarda tutilgan maʼmuriy huquqbuzarliklar toʻgʻrisidagi ishlar transport vositalari roʻyxatga olingan joyda koʻrib chiqilishi ham mumkin. Maʼmuriy huquqbuzarliklar toʻgʻrisidagi ishlarni koʻrib chiqishning tarbiyaviy va ogohlantiruvchi rolini oshirish maqsadida bunday ishlar huquqbuzarning ish, oʻqish joyidagi jamoalarida yoki yashash joyida koʻrib chiqilishi mumkin. Oʻzbekiston Respublikasi qonunchilik hujjatlarida maʼmuriy huquqbuzarlik toʻgʻrisidagi ish boshqa joyda koʻrib chiqilishi ham nazarda tutilishi mumkin. 27. Maʼmuriy huquqbuzarliklar toʻgʻrisidagi ish maʼmuriy huquqbuzarlik toʻgʻrisidagi bayonnoma va ishga oid boshqa materiallar olingan kundan boshlab oʻn besh kunlik muddat ichida koʻrib chiqiladi. 28. Maʼmuriy huquqbuzarlik toʻgʻrisidagi ish maʼmuriy javobgarlikka tortilayotgan shaxs ishtirokida koʻrib chiqiladi. Ishni koʻrib chiquvchi mansabdor shaxs maʼmuriy hujjatlarni olgandan soʻng huquqbuzarga ishni qachon va qayerda koʻrilishi haqida mazkur Yoʻriqnomaning 7-ilovasiga muvofiq shakldagi xabarnomani yuboradi. Maʼmuriy ishlarni koʻrib chiqishda Kodeksning 295 — 300 moddalarida (jabrlanuvchi, qonuniy vakillar, advokat, guvoh, ekspert, tarjimon) nazarda tutilgan shaxslar qatnashishi mumkin. 29. Huquqbuzarni ish qachon va qayerda koʻrib chiqilishidan oʻz vaqtida xabardor etilganligi haqida maʼlumotlar boʻlganda, undan ishni koʻrib chiqishni kechiktirish haqida iltimosnoma tushmagan taqdirda ish uning ishtirokisiz koʻrib chiqilishi mumkin. 30. Maʼmuriy huquqbuzarlik toʻgʻrisidagi ishni koʻrib chiqishga tayyorlash vaqtida ichki ishlar organining mansabdor shaxsi: mazkur ishni koʻrib chiqish oʻzining vakolat doirasiga kirish-kirmasligi; maʼmuriy huquqbuzarlik toʻgʻrisidagi bayonnoma va ishga oid boshqa materiallar toʻgʻri tuzilgan-tuzilmaganligi; ishni koʻrib chiqishda qatnashuvchi shaxslar uni koʻrib chiqish vaqti va joyi haqida xabardor qilingan-qilinmaganligi; zarur qoʻshimcha materiallar soʻrab olingan-olinmaganligi; maʼmuriy javobgarlikka tortilayotgan shaxs, jabrlanuvchi, qonuniy vakillar, advokat qilgan iltimoslar toʻgʻrisidagi masalalarni hal etadi. 31. Mansabdor shaxs maʼmuriy huquqbuzarlik toʻgʻrisidagi ishni oʻrganib chiqib, quyidagilarni amalga oshiradi: ishni transport vositasi roʻyxatga olingan joyga koʻrib chiqish uchun yuboradi; shaxsiy transport vositalari haydovchilari tomonidan sodir etilgan maʼmuriy huquqbuzarlik toʻgʻrisidagi ishlarni koʻrib chiqishning tarbiyaviy va ogohlantiruvchi rolini oshirish maqsadida huquqbuzarning ish, oʻqish joylaridagi jamoalarida yoki yashash joylaridagi DYHXXga koʻrib chiqish uchun yuboradi; ishni huquqbuzar yashaydigan joydagi Bolalar masalalari boʻyicha Qoraqalpogʻiston Respublikasi, viloyatlar va Toshkent shahar hamda tuman (shahar) komissiyalariga koʻrib chiqish uchun yuboradi; sud tomonidan hal etilishi lozim boʻlgan taqdirda yoki huquqbuzar huquqbuzarlik faktini inkor etsa hujjatlarni sudga yuboradi; agar huquqbuzarlikda jinoyat alomatlari boʻlsa, hujjatlarni prokuratura organlariga topshiradi. 32. Vakolati doirasida maʼmuriy ishlarni koʻrib chiquvchi organlarga maʼmuriy ishlar bir ish kun ichida “E-maʻmuriy ish” tizimi orqali yuboriladi. Maʼmuriy ish boʻyicha hujjatlarning kirimi va chiqimi hujjatlarni hisobga olish kitobiga qayd etiladi. Hujjatlarni hisobga olish kitobini yuritish tartibi Oʻzbekiston Respublikasi Ichki ishlar vazirligi tomonidan belgilanadi. Maʼmuriy bayonnomani rasmiylashtirgan mansabdor shaxs Kodeksga asosan mazkur maʼmuriy ishni koʻrib chiqishga vakolatli boʻlgan taqdirda, ishni olgan kundan boshlab oʻn besh kunlik muddat ichida koʻrib chiqib, tegishli qaror qabul qiladi va bu haqda fuqaroni xabardor etadi yoki qaror nusxasi u chiqarilgan paytdan boshlab uch kun ichida pochta xizmati orqali fuqaroning yashash manziliga yuboradi. Huquqbuzar maʼmuriy jazo qoʻllash toʻgʻrisidagi qarorni ejarima.uz veb-sayti yoki Yagona interaktiv davlat xizmatlari portalidagi shaxsiy kabineti orqali olishi ham mumkin. Agar huquqbuzar oʻziga nisbatan chiqarilgan maʼmuriy jazo qoʻllash toʻgʻrisidagi qarordan norozi boʻlgan va sudga murojaat qilgan taqdirda, vakolatli organ maʼmuriy ish hujjatlarini “E-maʻmuriy ish” tizimi orqali tegishli sudga yuborilishini taʼminlaydi. 33. Kodeksning 54, 123, 125-moddalarida, 1251-moddasining birinchi qismida, 126-moddasida, 127-moddasining birinchi qismida, 128-moddasining birinchi, ikkinchi va uchinchi qismlarida, 1281-moddasining birinchi qismida, 1282-moddasining birinchi va ikkinchi qismlarida, 1283-moddasining birinchi, ikkinchi va uchinchi qismlarida, 1284-moddasining birinchi, ikkinchi va uchinchi qismlarida, 1285-moddasining birinchi va ikkinchi qismlarida, 1286-moddasida, 129-moddasining birinchi qismida, 130-moddasining birinchi qismida, 135, 1351-moddalarida, 136-moddasining uchinchi qismida, 138, 139, 140, 141, 147-moddalarida nazarda tutilgan maʼmuriy huquqbuzarliklar yoʻl harakati xavfsizligi boshqarmasi (bosh boshqarmasi) boshligʻi, uning oʻrinbosari, yoʻl-patrul xizmatini tashkil etish va muvofiqlashtirish hamda maʼmuriy amaliyot boʻlimi boshligʻi, uning oʻrinbosari, alohida muhim ishlar boʻyicha inspektor (maʼmuriy amaliyot boʻyicha inspektor), maʼmuriy amaliyot boʻlinmasi (boʻlimi) boshligʻi, uning oʻrinbosari, maʼmuriy huquqbuzarliklarga doir materiallarni koʻrib chiqish boʻyicha katta inspektor (inspektor), avtomototransport vositalarining texnik holati, ulardan foydalanish normalariga va qoidalariga rioya etilishi ustidan nazorat boʻlimi (boʻlinmasi) boshligʻi, avtomototransport vositalarining texnik holati, ulardan foydalanish normalariga va qoidalariga rioya etilishi ustidan nazorat guruhining katta inspektori, avtomototransport vositalarining texnik holati, ulardan foydalanish normalariga va qoidalariga rioya etilishi ustidan nazorat guruhining maʼmuriy amaliyot boʻyicha inspektori, ular yoʻqligida esa ichki ishlar boʻlimi boshligʻi yoki uning oʻrinbosari tomonidan koʻrib chiqiladi va ular uchun maʼmuriy jazo qoʻllaniladi. 331. Maxsus avtomatlashtirilgan foto va video qayd etish texnika vositalari orqali maʼmuriy huquqbuzarlik qayd etilgan taqdirda huquqbuzarlikning takroriyligi inobatga olinmasdan jarima solish toʻgʻrisidagi qaror chiqariladi. 34. Kodeksning 125-moddasida, 1251-moddasining birinchi qismida, 126-moddasida, 127-moddasining birinchi qismida, 128-moddasining birinchi, ikkinchi va uchinchi qismlarida, 1281-moddasining birinchi qismida, 1282-moddasining birinchi va ikkinchi qismlarida, 1283-moddasining birinchi, ikkinchi va uchinchi qismlarida, 1284-moddasining birinchi va ikkinchi qismlarida, 1285-moddasining birinchi va ikkinchi qismlarida, 1286-moddasida, 129-moddasining birinchi qismida, 130-moddasining birinchi qismida, 135-moddasining birinchi qismida, 1351-moddasida, 138-moddasining birinchi, ikkinchi va uchinchi qismlarida, 147-moddasining birinchi qismida nazarda tutilgan maʼmuriy huquqbuzarliklar uchun — yoʻl-patrul xizmati brigadasi (bataloni, divizioni, otryadi, mobil guruhi) komandiri, yoki uning oʻrinbosari tomonidan koʻrib chiqiladi va maʼmuriy jazo qoʻllashi mumkin. Mazkur bandning birinchi xatboshisida koʻrsatilgan mansabdor shaxslar tomonidan Kodeksning 126, 128, 1281, 1282, 1283, 1284, 1285, 1286, 129 va 130-moddalarida nazarda tutilgan maʼmuriy huquqbuzarliklarning bir yil davomida takroran sodir etilmaganligi aniqlangandan soʻnggina maʼmuriy ish koʻrib chiqilishi mumkin. 35. Kodeksning 125-moddasining birinchi, ikkinchi va uchinchi qismlarida, 126-moddasining birinchi qismida, 127-moddasining birinchi qismida, 128-moddasining birinchi va ikkinchi qismlarida, 1282-moddasining birinchi qismida, 1283-moddasining birinchi, ikkinchi va uchinchi qismlarida, 1284-moddasining birinchi qismida, 135-moddasining birinchi qismida, 1351-moddasining birinchi qismida, 138-moddasining birinchi, ikkinchi va uchinchi qismlarida nazarda tutilgan maʼmuriy huquqbuzarliklar uchun — yoʻl-patrul xizmati katta inspektori (inspektori) va yoʻl harakati qoidalariga hamda yoʻl harakati xavfsizligini taʼminlashga oid boshqa normativ hujjatlarga rioya etilishi ustidan nazoratni amalga oshiruvchi boshqa xodimlar tomonidan koʻrib chiqiladi va maʼmuriy jazo qoʻllaniladi. Mazkur bandning birinchi xatboshisida koʻrsatilgan mansabdor shaxslar tomonidan Kodeksning 126, 128, 1282 va 1283-moddalarida nazarda tutilgan maʼmuriy huquqbuzarliklarning bir yil davomida takroran sodir etilmaganligi aniqlangandan soʻnggina maʼmuriy ish koʻrib chiqilishi mumkin. 36. Kodeksning 54-moddasi ikkinchi qismida (transport vositalarining harakatlanishiga cheklovlar buzilishi qismida), 125-moddasining uchinchi, beshinchi va oltinchi qismlarida, 1251-moddasining ikkinchi qismida, 126-moddasida, 127-moddasining ikkinchi qismida, 1286-moddasida (agar transport vositasining haydovchisi boʻlmasa va toʻxtash yoki toʻxtab turish qoidalarining buzilishi yoʻl harakati ishtirokchilarining harakatlanishiga xalaqit bersa), 131-moddasida, 135-moddasida (transport vositalari egalarining fuqarolik javobgarligini majburiy sugʻurta qilish boʻyicha sugʻurta polisi, haydovchilarning malaka oshirishdan oʻtganligi toʻgʻrisidagi sertifikati yonida mavjud boʻlmaganligi hollari bundan mustasno), 136-moddasining birinchi va ikkinchi qismlarida, 137-moddasida, 194-moddasida (ichki ishlar organi xodimining transport vositasini toʻxtatish toʻgʻrisidagi qonuniy talabini bajarmaslik qismida) nazarda tutilgan maʼmuriy huquqbuzarlik sodir etilganda, transport vositasi ushlab turish sababi bartaraf etilgunga va maʼmuriy ish koʻrib chiqilgunga qadar ushlab turilishi mumkin. Bunda, maʼmuriy bayonnoma rasmiylashtirilib, transport vositasi ushlab qolinganligi haqidagi maʼlumot bayonnomaga qayd qilinadi va haydovchiga barcha hujjatlari qaytarib beriladi (Kodeksning 131 va 136-moddalari bundan mustasno). Transport vositasi jarima maydonchasiga joylashtirilgan taqdirda transport vositasini ushlagan DYHXX xodimi oʻz vakolatlari doirasida haydovchini transport vositasini boshqarishdan chetlatish yuzasidan zarur xatti-harakatlarni amalga oshiradi, maʼmuriy bayonnomani rasmiylashtiradi, mazkur Yoʻriqnomaning 8-ilovasiga muvofiq shakldagi dalolatnomani tuzadi. Dalolatnoma uch nusxada tuzilib, birinchi nusxasi transport vositasini jarima maydonchasida saqlash uchun masʼul boʻlgan shaxsda qoldiriladi, ikkinchi nusxasi bayonnomaga biriktiladi, uchinchi nusxasi huquqbuzarga beriladi. Jarima solish toʻgʻrisida qaror chiqargan vakolatli organ rahbari yoʻl harakati qoidalarining buzilishlari boʻyicha jarima solish toʻgʻrisidagi qaror chiqarilgan kundan eʼtiboran oltmish kun oʻtgach jarima solish toʻgʻrisidagi qarorning ijrosi yuzasidan ish yuritish tugaguniga qadar transport vositalarini ushlab turish toʻgʻrisida yozma koʻrsatma beradi va bu haqda DYHXX safdagi Yoʻl-patrul xizmati boʻlim-boʻlinmalari shaxsiy tarkibi eʼtiboriga yetkaziladi. Transport vositasi ushlangan taqdirda faqat mazkur Yoʻriqnomaning 8-ilovasiga muvofiq shakldagi dalolatnoma tuziladi hamda jarima solish toʻgʻrisidagi qaror ijrosi yuzasidan ish yuritish tugaguniga qadar jarima maydonchasida ushlab turiladi. Dalolatnoma uch nusxada tuzilib, birinchi nusxasi transport vositasini jarima maydonchasida saqlash uchun masʼul boʻlgan shaxsda qoldiriladi, ikkinchi nusxasi DYHXX xodimida qoladi, uchinchi nusxasi huquqbuzarga beriladi. Transport vositasini olib chiqib ketishga faqat maʼmuriy ishni koʻrib chiquvchi mansabdor shaxs tomonidan ruxsat beriladi. Agarda maʼmuriy ish boʻyicha hujjatlar vakolati doirasida koʻrib chiquvchi organ (mansabdor shaxs)ga yuborilgan taqdirda, vaqtinchalik ushlab turilgan transport vositasini qoʻyib yuborish ularning ruxsati bilan amalga oshiriladi. Maʼmuriy ishni koʻrib chiqqan DYHXX xodimi mazkur Yoʻriqnomaning 9-ilovasiga muvofiq shaklda ikki nusxada ruxsatnoma rasmiylashtiradi, imzolaydi va muhri bilan tasdiqlaydi hamda uning birinchi nusxasini huquqbuzarga beradi, ikkinchi nusxasini maʼmuriy bayonnomaga (jarima solish toʻgʻrisidagi qarorga) tikib qoʻyadi. Transport vositasini jarima maydonchasiga qoʻyish hamda chiqarish sud yoki DYHXX xodimi qarori (qoʻyishda — bayonnoma, chiqarishda — ruxsatnomasi) asosida “E-maʻmuriy ish” tizimidan foydalangan holda amalga oshiriladi. Jarima maydoniga qoʻyilayotgan hamda chiqarilayotgan avtomototransport vositasi haqidagi maʼlumotlar jarima maydonining masʼul xodimi tomonidan ejarima.uz veb-saytiga kiritilishi shart. Bunda, jarima maydonining masʼul xodimi avtomototransport vositasini jarima maydoniga qoʻyishda ejarima.uz veb-sayti orqali oʻz shaxsiy kabinetidan foydalangan holda uning davlat raqamini kiritganda, avtomototransport vositasining asosiy rekvizitlari avtomatik ravishda toʻldiriladi, avtomototransport vositasining holati va boshqa tegishli rekvizitlari esa qoʻshimcha tarzda kiritiladi. 37. Huquqbuzar ishga doir hujjatlar bilan tanishib chiqishga, izohlar berishga, dalillar keltirishga, oʻz iltimosini bayon etishga, ishni koʻrib chiqishda advokatning yuridik yordamidan foydalanishga, oʻz ona tilida soʻzlashga va tarjimon xizmatidan foydalanishga, ish yuzasidan qabul qilingan qaror ustidan shikoyat berishga haqlidir. 38. Maʼmuriy huquqbuzarlik toʻgʻrisidagi ishni koʻrib chiqish mazkur ishni koʻrib chiquvchi mansabdor shaxsning oʻzini tanishtirishdan boshlanadi. Ishni koʻrib chiquvchi mansabdor shaxs qanday ish koʻrib chiqilishi lozimligini, maʼmuriy javobgarlikka kim tortilayotganligini eʼlon qiladi, ishni koʻrib chiqishda qatnashuvchi shaxslarga ularning huquqlari va vazifalarini tushuntiradi, maʼmuriy bayonnomani oʻqib eshittiradi. Ishni koʻrib chiqishda qatnashayotgan shaxslar tinglanadi, dalillar oʻrganiladi va tushgan iltimoslar yuzasidan tegishli qarorlar qabul qilinadi. 39. Maʼmuriy huquqbuzarlik toʻgʻrisidagi ishni koʻrib chiqish vaqtida: maʼmuriy huquqbuzarlik sodir etilgan-etilmaganligini, huquqbuzarlik sodir etilgan vaqt va joyni, mazkur shaxs uni sodir etishda aybdor-aybdor emasligini, uning maʼmuriy javobgarlikka tortilish-tortilmasligini, javobgarlikni yengillashtiruvchi yoki ogʻirlashtiruvchi holatlar bor-yoʻqligini, mulkiy zarar yetkazilgan-yetkazilmaganligini, shuningdek ishni toʻgʻri hal etishda ahamiyatga molik boshqa holatlarni aniqlashi shart. Bu holatlar quyidagi vositalar: maʼmuriy huquqbuzarlik toʻgʻrisidagi bayonnoma, maʼmuriy javobgarlikka tortilayotgan shaxsning tushuntirishlari, jabrlanuvchi, guvohlarning koʻrsatuvlari, ekspert xulosasi, ashyoviy dalillar, ashyo va hujjatlarni olib qoʻyish toʻgʻrisida tuzilgan bayonnoma, ovozli yozuvlar, videoyozuvlar, kinotasvir va fotosuratlardan iborat materiallar, shuningdek boshqa materiallar bilan belgilanadi. Bunda Kodeksning tegishli moddalarida maʼmuriy jazoni kuchaytirish nazarda tutilgan va takroriyligi hisobga olinadigan huquqbuzarliklar sodir etilgan taqdirda maʼmuriy ishni koʻrib chiqayotgan mansabdor shaxs huquqbuzarning avvalgi huquqbuzarliklarining takroriyligini aniqlashi shart. Alkogoldan, giyohvand moddadan yoki oʻzgacha tarzda mast boʻlgan holda transport vositasini boshqarish, tibbiy koʻrikdan oʻtishdan boʻyin tovlash, svetoforning yoki yoʻl harakatini tartibga soluvchining taqiqlovchi ishoralariga boʻysunmaslik, ichki ishlar organi xodimining transport vositasini toʻxtatish haqidagi qonuniy talabini bajarmaslik, belgilangan tezlikni oshirish, temir yoʻlning oʻtish joylaridan oʻtish qoidalarini buzish, transport vositalarini quvib oʻtish qoidasini buzish, transport vositalari haydovchilarining toʻsqinliksiz harakat qilish huquqidan foydalanadigan transport vositalarining oʻtib ketishiga xalaqit berishi, yoʻlning qarama-qarshi harakatlanish uchun moʻljallangan tomoniga yoki boʻlagiga yoʻl harakati qoidalarini buzgan holda chiqishi, avariya holatini keltirib chiqarish, odam tashish qoidalarini buzish, transport vositasini boshqarish vaqtida telefondan foydalanish (bundan telefondan quloqchinlar orqali va qoʻllarni ishlatmasdan turib soʻzlashuvlar olib borish imkoniyatini beradigan boshqa uskunalar orqali foydalanish mustasno) yoki transport vositasi salonining old qismiga oʻrnatilgan monitordan (displeydan) tele-, videodasturlar tomosha qilish uchun foydalanish, yuk tashish, shatakka olish qoidalarini buzish, transport vositalarini boshqarish huquqi boʻlmagan shaxslarning shu vositalarni boshqarishi, boshqarish huquqi boʻlmagan shaxsga transport vositasini boshqarishning topshirilishi qoʻpol huquqbuzarliklar hisoblanadi. 40. Agar huquqbuzar transport vositasini boshqarish huquqi boʻlmaganligini maʼlum qilsa, uning haydovchilik guvohnomasi haqiqatdan bor-yoʻqligini aniqlash uchun mazkur Yoʻriqnomaning 10-ilovasidagi shaklga muvofiq soʻrovnoma uning yashash joyidagi RIB (TRIB)larga yuboriladi. Agarda huquqbuzar transport vositasini boshqarish huquqini beruvchi hujjatining boshqa hududda olib qoʻyilganligini maʼlum qilsa, uning tushuntirish xati asosida oʻsha hududdagi RIB (TRIB)larga soʻrovnoma joʻnatiladi. 41. Agar huquqbuzar talonni belgilangan jarimani toʻlab qaytarib olish vaqtida haydovchilik guvohnomasini taqdim etmasa, mazkur Yoʻriqnomaning 10-ilovasidagi shaklga muvofiq soʻrovnoma transport vositasini boshqarish huquqidan mahrum etilgan haydovchilik guvohnomalari kartotekasida bor-yoʻqligi haqidagi maʼlumot olish uchun ham RIB (TRIB)larga yuboriladi. Soʻrovnoma haydovchining iltimosiga koʻra uning oʻziga berib yuborilishi ham mumkin. Soʻrovnomani olgan RIB (TRIB) xodimi hududiy IIB YHXB(G)ga yoki fuqaroga mazkur Yoʻriqnomaning 11-ilovasidagi shakldagi maʼlumotnomani bir kun ichida rasmiylashtirib berishi shart. 42. Maʼmuriy huquqbuzarlik toʻgʻrisidagi ishni koʻrib chiqayotganda sodir etilgan maʼmuriy huquqbuzarlikning kam ahamiyatliligi toʻgʻrisida yoki Kodeksning Maxsus qismidagi moddalarning sanksiyasida nazarda tutilgan eng kam jazodan ham kamroq jazo chorasini qoʻllash uchun asoslar borligi haqida xulosaga kelingan taqdirda, maʼmuriy huquqbuzarlik toʻgʻrisidagi ish huquqbuzarlikning kam ahamiyatliligi sababli huquqbuzarni maʼmuriy javobgarlikdan ozod qilish toʻgʻrisidagi yoki yengilroq maʼmuriy jazo chorasini qoʻllash haqidagi mazkur Yoʻriqnomaning 12-ilovasiga muvofiq shaklda rasmiylashtirilgan taqdimnoma bilan sudga yuboriladi. Huquqbuzarlikning kam ahamiyatliligi sababli huquqbuzarni maʼmuriy javobgarlikdan ozod qilish toʻgʻrisidagi yoki yengilroq maʼmuriy jazo chorasini qoʻllash haqidagi taqdimnomada shaxsning maʼmuriy javobgarlikdan ozod qilinishiga yoki unga nisbatan yengilroq maʼmuriy jazo chorasini qoʻllash kerakligiga bois boʻlgan sabablar va asoslar bayon etiladi. 43. DYHXX mansabdor shaxsi maʼmuriy huquqbuzarlik toʻgʻrisidagi ishni koʻrib chiqib, quyidagi qarorlardan birini qabul qiladi: oʻz vakolati doirasida qonun hujjatlarida nazarda tutilgan maʼmuriy jazoni tayinlaydi; ishni yuritishni tugatadi. 44. DYHXX mansabdor shaxsi maʼmuriy huquqbuzarlik toʻgʻrisidagi ishni koʻrib chiqib, shu ish yuzasidan “E-maʻmuriy ish” tizimi orqali mazkur Yoʻriqnomaning 13-ilovasiga muvofiq elektron shakldagi maʼmuriy jazo qoʻllash toʻgʻrisida qaror chiqaradi. Qarorda quyidagilar koʻrsatilgan boʻlishi kerak: qaror chiqargan organning (mansabdor shaxsning) nomi, ish koʻrib chiqilgan sana, ishi koʻrib chiqilayotgan shaxs xususidagi maʼlumotlar, ishni koʻrib chiqish paytida aniqlangan holatlarning bayoni, Kodeksning maʼmuriy huquqbuzarlik uchun javobgarlikni nazarda tutuvchi moddasi, ish yuzasidan qabul qilingan qaror. Ish yuzasidan chiqarilgan qarorda olib qoʻyilgan ashyolar va hujjatlar, shuningdek ushlab turilgan transport vositalari toʻgʻrisidagi masala ham hal etilgan boʻlishi lozim. 45. Quyidagi holatlar mavjud boʻlgan taqdirda maʼmuriy huquqbuzarlik toʻgʻrisidagi ishlarni yuritishni boshlash mumkin emas, boshlangan ish esa tugatilishi lozim: maʼmuriy huquqbuzarlik hodisasi yoki alomati yoʻq boʻlsa; huquqbuzarlikni sodir etish paytida shaxs oʻn olti yoshga toʻlmagan boʻlsa; huquqbuzarlikni sodir etgan shaxs aqli noraso boʻlsa; huquqbuzarlik zaruriy mudofaa holatida yoki oxirgi zarurat holatida sodir etilgan boʻlsa; shaxs harakatni jismoniy yoki ruhiy majburlash yoxud qoʻrqitish natijasida qilgan boʻlsa; amnistiya akti chiqishi, agar u maʼmuriy jazo chorasini qoʻllanishni bekor qilsa; maʼmuriy javobgarlikni belgilovchi hujjat bekor qilingan boʻlsa; huquqbuzarlik toʻgʻrisidagi ishni koʻrib chiqish paytiga kelib Kodeksning 36-moddasida nazarda tutilgan muddatlar oʻtib ketgan boʻlsa; maʼmuriy javobgarlikka tortilayotgan shaxs xususida shu fakt yuzasidan maʼmuriy jazo qoʻllanish toʻgʻrisidagi vakolatli organ (mansabdor shaxs) qaror chiqargan boʻlsa yoki maʼmuriy huquqbuzarlik toʻgʻrisidagi ishlarni tugatish toʻgʻrisida chiqarilgan qaror bekor qilinmagan boʻlsa, shuningdek mazkur fakt yuzasidan jinoyat toʻgʻrisidagi ish qoʻzgʻatilgan boʻlsa; shaxs ishi yuritila boshlagan paytda vafot etgan boʻlsa. 451. Quyidagi hollarda sodir etilgan maʼmuriy huquqbuzarliklar oxirgi zarurat holatida sodir etilgan deb hisoblanadi: tezkor va maxsus xizmatlarning transport vositalari, shuningdek ular kuzatib kelayotgan transport vositalari tomonidan Qoidalarga muvofiq imtiyozdan foydalangan holda sodir etilgan maʼmuriy huquqbuzarliklar maxsus foto va video qayd etishning avtomatlashtirilgan texnik vositalari orqali qayd etilgan taqdirda hamda kechiktirib boʻlmaydigan xizmat vazifalarini bajarganlikni tasdiqlovchi hujjatlar taqdim etilganda; tezkor va maxsus xizmatlarning koʻk yoki qizil yoxud koʻk va qizil rangli yaltiroq mayoqchani yoqqan holda hamda maxsus tovushli signallar bilan yaqinlashib kelayotgan transport vositalariga ularning toʻsiqsiz oʻtib ketishi uchun yoʻl bergan transport vositalari haydovchilari tomonidan sodir etilgan maʼmuriy huquqbuzarliklar foto va video qayd etishning maxsus avtomatlashtirilgan texnik vositalari orqali qayd etilganda. Qoidabuzarlik mazkur bandning uchinchi xatboshisida nazarda tutilgan holatda sodir etilganligi fakti tegishli hududdagi Yoʻl harakati xavfsizligi boshqarmasi xodimi tomonidan aniqlanadi. Shuningdek, mazkur holatda sodir etilgan qoidabuzarlik yuzasidan jarima solish toʻgʻrisidagi qarorning nusxasi yoki SMS-xabar yuborilgan taqdirda, transport vositasi haydovchisi ushbu qaror chiqarilgan kundan boshlab oltmish kundan kechiktirmay qoidabuzarlik sodir etilgan hududdagi Yoʻl harakati xavfsizligi boshqarmasini yozma yoki ogʻzaki shaklda xabardor etishi lozim. 46. Maʼmuriy huquqbuzarlik toʻgʻrisidagi ish yuzasidan chiqarilgan qaror ishni koʻrib chiqish tugashi bilanoq darhol eʼlon qilinadi. 47. Maʼmuriy jazo qoʻllash toʻgʻrisidagi qaror elektron hujjat shaklida chiqariladi hamda ijro etish uchun huquqbuzarga yetkazib beriladi. Huquqbuzar oʻziga nisbatan chiqarilgan maʼmuriy jazo qoʻllash toʻgʻrisidagi qarordan norozi boʻlgan taqdirda, ushbu maʼmuriy jazo qoʻllash toʻgʻrisidagi qaror ustidan yuqori turuvchi organga (mansabdor shaxsga) yoki sudga belgilangan tartibda shikoyat qilishi mumkinligi haqida ogohlantiriladi. Maʼmuriy jazo qoʻllash toʻgʻrisidagi qarorning xos raqami va jarima miqdori haqidagi maʼlumotlar zamonaviy axborot-kommunikatsiya texnologiyalarini qoʻllagan holda huquqbuzarning ejarima.uz veb-saytidagi shaxsiy kabinetiga, “SMS” xabar orqali uning telefoniga yoki pochta xizmati orqali yashash manziliga yuboriladi. Huquqbuzarlik rasmiylashtirilayotgan joyda maʼmuriy jazo qoʻllash toʻgʻrisidagi qarorni chop etish imkoniyati mavjud boʻlgan taqdirda, qaror qogʻozda chop etilib, huquqbuzarga taqdim etiladi. Huquqbuzar jarima toʻlovlarini toʻlaganidan soʻng toʻlov amalga oshirilganligi haqidagi maʼlumotlar zamonaviy axborot-kommunikatsiya texnologiyalarini qoʻllagan holda huquqbuzarning ejarima.uz veb-saytidagi shaxsiy kabinetiga, “SMS” xabar orqali uning telefoniga yoki pochta xizmati orqali yashash manziliga yuboriladi. Huquqbuzar qarorning ijro qilinganligi haqidagi toʻlov varaqasi (kvitansiya)ni ejarima.uz veb-sayti yoki Yagona interaktiv davlat xizmatlari portali orqali olishi mumkin. 48. Kodeksning 131, 140-moddalarida nazarda tutilgan maʼmuriy huquqbuzarliklar toʻgʻrisidagi ishlarni koʻrib chiquvchi organ (mansabdor shaxs) huquqbuzarga nisbatan maʼmuriy jazo qoʻllash haqida chiqarilgan qarorni shu huquqbuzar ishlab yoki oʻqib turgan joydagi maʼmuriyat eʼtiboriga yetkazadi. 49. Yoʻl harakati qoidalarining temir yoʻl kesishmalari orqali harakatlanish bandining buzilishi bilan bogʻliq boʻlgan maʼmuriy hujjatlar boʻyicha jazo choralari Kodeksning 130-moddasi asosida qoʻllaniladi. Shuningdek, temir yoʻl kesishmasi oldida 2.5 “Toʻxtamasdan harakatlanish taqiqlangan” yoʻl belgisi talabini bajarmaslik ham Kodeksning 130-moddasi boʻyicha maʼmuriy choralarining qoʻllanilishiga olib keladi. 50. Kodeksning 127-moddasi ikkinchi qismida nazarda tutilgan maʼmuriy huquqbuzarlik sodir etilganda maʼmuriy bayonnoma rasmiylashtirilib, unga tovush chiqaruvchi yoki yorituvchi maxsus qurilma yoxud davlat raqam belgilarini koʻrish imkoniyatini cheklaydigan, ularni anglashga toʻsqinlik qiladigan ashyolar ilova qilinadi. Ushbu qurilmalar guvohlar ishtirokida yechib olinib, dalolatnoma tuziladi va huquqbuzarlik aniqlangan kunda pdf formatida skaner qilingan holda belgilangan tartibda “E-maʻmuriy ish” tizimiga kiritiladi. 51. Maʼmuriy jazo huquqbuzarlik sodir etilgan kundan boshlab, davom etayotgan huquqbuzarlik uchun esa huquqbuzarlik aniqlangan kundan boshlab bir yildan kechiktirmay qoʻllanilishi mumkin. Jinoyat ishini qoʻzgʻatish rad etilgan yoki jinoyat ishi tugatilgan boʻlsa-yu, lekin huquqbuzarning harakatlarida maʼmuriy huquqbuzarlik alomatlari mavjud boʻlsa, maʼmuriy jazo chorasi jinoyat ishi qoʻzgʻatishni rad etish yoki jinoyat ishini tugatish toʻgʻrisida, agar Kodeksning 36-moddasi birinchi qismida nazarda tutilgan muddatlar oʻtmagan boʻlsa, qaror qabul qilingan kundan eʼtiboran bir oydan kechiktirmay qoʻllanilishi mumkin. 52. Maʼmuriy huquqbuzarlik toʻgʻrisidagi ishlarni koʻrib chiqishga vakolati boʻlgan mansabdor shaxslar oʻzlariga berilgan vakolatlar doirasida va faqat xizmat burchlarini bajarib turgan paytlardagina qonunlarda nazarda tutilgan maʼmuriy jazolarni qoʻllashlari mumkin. 53. Bitta shaxs ikki yoki undan ortiq huquqbuzarlik sodir etgan boʻlib, har bir huquqbuzarlik boʻyicha alohida maʼmuriy hujjatlar rasmiylashtirilgan taqdirda maʼmuriy jazo har bir huquqbuzarlik uchun alohida-alohida qoʻllaniladi. Agarda shaxs bir necha maʼmuriy huquqbuzarlik sodir etgan boʻlib, shu haqdagi ishlar bir vaqtning oʻzida aynan bir mansabdor shaxs tomonidan koʻrib chiqilayotgan boʻlsa, bu shaxsga nisbatan qoʻllaniladigan uzil-kesil jazo ogʻirroq maʼmuriy jazoni nazarda tutuvchi sanksiya doirasida qoʻllaniladi. 54. Harbiy xizmatchilar va yigʻinga chaqirilgan harbiy xizmatga majburlar, shuningdek ichki ishlar organlari oddiy va boshliqlar tarkibiga mansub shaxslar Qoidalarni buzganliklari uchun umumiy asoslarda maʼmuriy javobgarlikka tortiladilar. Muddatli xizmatdagi harbiy xizmatchilarga jarima solinishi mumkin emas. 55. Kodeksning 125-moddasida, 1251-moddasining birinchi qismida, 126-moddasida, 127-moddasining birinchi qismida, 128-moddasining birinchi, ikkinchi va uchinchi qismlarida, 1281-moddasining birinchi qismida, 1282-moddasining birinchi va ikkinchi qismlarida, 1283-moddaning birinchi, ikkinchi va uchinchi qismlarida, 1284-moddasining birinchi va ikkinchi qismlarida, 1285-moddasining birinchi va ikkinchi qismlarida, 1286-moddasida, 129-moddasining birinchi qismida, 130-moddasining birinchi qismida, 135, 1351, 138, 139, 140, 141-moddalarida (transport vositalarining haydovchilari — harbiy xizmatchilar va yigʻinlarga chaqirilgan harbiy xizmatga majburlar tomonidan sodir etilgan) nazarda tutilgan maʼmuriy huquqbuzarliklar sodir etilgan taqdirda rasmiylashtirilgan hujjatlar chora koʻrish uchun ular xizmat qilayotgan joydagi harbiy avtomobil nazoratiga yuboriladi. 56. Daxlsizlik huquqiga ega boʻlgan shaxslarni maʼmuriy javobgarlikka tortish masalasi qonunchilik hujjatlarida belgilangan tartibda koʻrib chiqiladi. 57. Kodeksning 313-moddasiga muvofiq ishni koʻrib chiqayotgan mansabdor shaxs maʼmuriy huquqbuzarliklar sodir etilishi sabablari va ularga olib kelgan shart-sharoitlarni aniqlaganda, tashkilotlar rahbarlariga ana shu sabablar va shart-sharoitlarni bartaraf etish chora-tadbirlarini koʻrish haqida taqdimnoma kiritishi lozim. 58. Huquqbuzar oʻziga nisbatan chiqarilgan maʼmuriy jazo qoʻllash toʻgʻrisidagi qarordan norozi boʻlgan taqdirda, ushbu maʼmuriy jazo qoʻllash toʻgʻrisidagi qaror ustidan yuqori turuvchi organga (mansabdor shaxsga) yoki sudga belgilangan tartibda shikoyat qilishi mumkin. Shuningdek, maʼmuriy ish yuzasidan jabrlanuvchi va uning qonuniy vakili hamda advokatlar belgilangan tartibda shikoyat qilish huquqiga ega. Maʼmuriy huquqbuzarlik toʻgʻrisidagi ish yuzasidan chiqarilgan qaror ustidan yuqori turuvchi organga (mansabdor shaxsga) yoki jinoyat ishlari boʻyicha tuman (shahar) sudiga shikoyat berilishi mumkin. Prokuror maʼmuriy huquqbuzarlik toʻgʻrisidagi ish yuzasidan DYHXX mansabdor shaxsi qarori ustidan — qaror chiqargan organga (mansabdor shaxsga) yoki yuqori turuvchi organga (mansabdor shaxsga) protest bildirishi mumkin. Shikoyat maʼmuriy huquqbuzarlik toʻgʻrisidagi ish yuzasidan qaror qabul qilingan mansabdor shaxs orqali yoki bevosita shikoyat yoʻllangan sudga yuboriladi. Huquqbuzarlik toʻgʻrisidagi ish yuzasidan qaror chiqargan mansabdor shaxs shikoyatni olgach, uni uch kun ichida ish bilan birga shikoyatni koʻrib chiqish huquqiga ega boʻlgan organ (mansabdor shaxs)ga yuboradi. 59. Maʼmuriy huquqbuzarlik toʻgʻrisidagi ish yuzasidan chiqarilgan qaror ustidan shikoyat shu qarorning nusxasi olingan kundan boshlab oʻn kun ichida berilishi mumkin. Mazkur muddat uzrli sabablar bilan (kasallik, taʼtil, xizmat safari va h. k.) oʻtkazib yuborilgan taqdirda tegishli tasdiqlovchi hujjat taqdim etilgach, ustidan qaror chiqarilgan shaxsning arizasiga muvofiq shikoyatni koʻrib chiqishga vakolatli boʻlgan mansabdor shaxs tomonidan qayta tiklanishi mumkin. 60. Belgilangan muddatda shikoyat berish maʼmuriy jazo qoʻllanishi toʻgʻrisidagi qarorning ijrosini shikoyat koʻrib chiqilgunga qadar toʻxtatib turadi, maʼmuriy qamoq jazosi qoʻllanish toʻgʻrisidagi qaror va maʼmuriy huquqbuzarlik sodir etilgan joyda undirib olinadigan jarima solish hollari bundan mustasnodir. 61. Transport vositasini boshqarish huquqidan mahrum etish tarzida jazo berish haqidagi qarorning ijrosi toʻxtatib turilgan hollarda talonning amal qilish muddati shikoyatni koʻrib chiqish tugagunga qadar uzaytiriladi. 62. Prokurorning protest bildirishi maʼmuriy huquqbuzarlik toʻgʻrisidagi ish yuzasidan qabul qilingan qaror ijrosini protest koʻrib chiqilgunga qadar toʻxtatib turadi. 63. Maʼmuriy huquqbuzarlik toʻgʻrisidagi ish yuzasidan chiqarilgan qaror xususida berilgan shikoyatni yoki protestni koʻrib chiqib, organ (mansabdor shaxs) quyidagi hal qiluv qarorlardan birini qabul qiladi: chiqarilgan qarorni oʻzgarishsiz, shikoyat yoki protestni esa qanoatlantirishsiz qoldiradi; chiqarilgan qarorni bekor qiladi va ishni qayta koʻrib chiqish uchun yuboradi; chiqarilgan qarorni bekor qiladi va ishni yuritishni tugatadi; jazo chorasini kuchaytirmagan holda uni maʼmuriy huquqbuzarlik uchun javobgarlik toʻgʻrisidagi normativ-huquqiy hujjatda nazarda tutilgan doirada oʻzgartiradi. 631. Agar maʼmuriy javobgarlikka tortish toʻgʻrisidagi qaror ustidan berilgan shikoyatni koʻrib chiqish jarayonida tegishli transport vositasiga huquqbuzarlik qayd etilgan paytda egalik qilgan shaxs aniqlansa yoxud mazkur transport vositasi boshqa shaxslarning gʻayrihuquqiy xatti-harakatlari natijasida transport vositasi mulkdorining egaligidan chiqib ketganligi aniqlansa, transport vositasining mulkdori oʻziga tegishli transport vositasidan foydalanib sodir etilgan, maxsus avtomatlashtirilgan foto va video qayd etish texnika vositalari orqali qayd etilgan maʼmuriy huquqbuzarlik uchun maʼmuriy javobgarlikdan ozod etiladi. Maxsus avtomatlashtirilgan foto va video qayd etish texnika vositalari orqali qayd etilgan maʼmuriy huquqbuzarlik boʻyicha ish yangidan koʻrib chiqish uchun yuborilib, qaror bekor qilingan taqdirda, mazkur ish maʼmuriy huquqbuzarlikni sodir etgan shaxsga nisbatan u ilgari sodir etgan huquqbuzarliklarning takroriyligini inobatga olgan holda umumiy asoslarda koʻrib chiqiladi. 64. Shikoyatni koʻrib chiqish natijalari boʻyicha DYHXXning vakolatli mansabdor shaxsi mazkur Yoʻriqnomaning 14-ilovasiga muvofiq shakldagi hal qiluv qarori qabul qiladi. 65. Agar maʼmuriy huquqbuzarlik toʻgʻrisidagi ish yuzasidan qaror bunga vakolati boʻlmagan organ (mansabdor shaxs) tomonidan chiqarilgan boʻlsa, qaror bekor qilinadi va ish vakolatli organ (mansabdor shaxs)ga koʻrib chiqish uchun yuboriladi. 66. Maʼmuriy huquqbuzarlik toʻgʻrisidagi ish yuzasidan chiqarilgan qarorning bekor qilinishi olib qoʻyilgan haydovchilik guvohnomasini (talonini) qaytarib berishga asos boʻladi. 67. Jarima solish toʻgʻrisidagi qaror bekor qilingan taqdirda undirilgan pul miqdori qonunchilik hujjatlarida belgilangan tartibda qaytarib beriladi. 68. Qonunchilikka xilof ravishda chiqarilganligi sababli qaror bekor qilingan taqdirda ushbu holat yuzasidan xizmat tekshiruvi oʻtkaziladi. Aybdor mansabdor shaxsga nisbatan tegishli intizomiy chora koʻrilib, u haqidagi maʼlumot maʼmuriy ish hujjatlariga qoʻshib qoʻyiladi. 69. Agarda Kodeksda va boshqa qonunchilik hujjatlarida oʻzgacha qoida belgilanmagan boʻlsa, maʼmuriy jazo qoʻllanish toʻgʻrisidagi qaror chiqarilgan paytdan boshlab ijro etilishi lozim. Agar maʼmuriy jazo qoʻllanish toʻgʻrisidagi qaror chiqarilgan kundan boshlab uch oy mobaynida ijroga qaratilmagan boʻlsa (qaror nusxasi huquqbuzarga topshirilmagan, huquqbuzarning ishlash, yashash joyiga yoki davlat ijrochisiga yuborilmagan boʻlsa va h. k.), u holda bunday qaror ijro etilmaydi. Ushbu holat boʻyicha xizmat tekshiruvi oʻtkaziladi va aybdor mansabdor shaxsga nisbatan tegishli intizomiy chora koʻrilib, u haqidagi maʼlumot maʼmuriy ish hujjatlariga qoʻshib qoʻyiladi. 70. Jarima huquqbuzar tomonidan unga jarima solish toʻgʻrisidagi qaror topshirilgan kundan boshlab oʻttiz kundan kechiktirmay, bunday qaror xususida shikoyat berilgan yoki protest bildirilgan taqdirda – shikoyat yoki protest qanoatlantirilmaganligi toʻgʻrisida xabar berilgan kundan boshlab oʻn besh kundan kechiktirmay toʻlanishi lozim, bundan mazkur bandning ikkinchi xatboshisi mustasno. Maxsus avtomatlashtirilgan foto va video qayd etish texnika vositalari orqali qayd etilgan maʼmuriy huquqbuzarlik uchun solingan jarimani huquqbuzar jarima solish toʻgʻrisidagi qaror chiqarilgan kundan boshlab oltmish kundan kechiktirmay, bunday qaror xususida shikoyat berilgan yoki protest bildirilgan taqdirda esa, shikoyat yoki protest qanoatlantirilmaganligi toʻgʻrisida xabar berilgan kundan eʼtiboran oʻttiz kundan kechiktirmay toʻlashi lozim. Oʻn olti yoshdan oʻn sakkiz yoshgacha boʻlgan shaxslarning mustaqil ish haqi boʻlmagan taqdirda, jarima ularning ota-onalari yoki ular oʻrnini bosuvchi shaxslardan undirib olinadi. Maʼmuriy huquqbuzarlik sodir etganlik uchun solingan jarima huquqbuzar tomonidan tegishli bankka toʻlanadi, huquqbuzarlik sodir etilgan joyning oʻzida undirib olinadigan jarima bundan mustasno. Huquqbuzar unga jarima solish toʻgʻrisidagi qaror topshirilgan kundan boshlab oʻn besh kun ichida jarima miqdorining ellik foizini yoki oʻttiz kun ichida jarima miqdorining yetmish foizini ixtiyoriy ravishda toʻlagan taqdirda, u jarimaning qolgan qismini toʻlashdan ozod qilinadi quyidagi hollar bundan mustasno: Kodeksning 131, 132, 136 va 140-moddalarida nazarda tutilgan huquqbuzarliklar sodir etilganda; jarima solish toʻgʻrisidagi qaror ustidan shikoyat qilinganda yoki protest bildirilganda; xuddi shunday huquqbuzarlik maʼmuriy jazo chorasi qoʻllanilganidan keyin bir yil davomida takror sodir etilganda. 71. Jarima toʻlanganligi haqidagi kvitansiya yoki toʻlov topshirigʻining nusxasi taqdim etilgach, huquqbuzarning vaqtinchalik ruxsatnomasi olinib, kvitansiya yoki toʻlov topshirigʻining nusxasi bayonnomaga biriktirib qoʻyiladi, haydovchilik guvohnomasi va taloni huquqbuzarga qaytarib beriladi. 72. Agar jarima Kodeksning 126, 128, 1281, 1282, 1283, 1284, 1285, 1286, 129 va 130-moddalarida nazarda tutilgan huquqbuzarlik uchun solingan boʻlsa, bu haqda belgilangan tartibda talonga belgi qoʻyiladi. Maʼmuriy huquqbuzarlik maxsus avtomatlashtirilgan foto va video qayd etish texnika vositalari orqali qayd etilganda bu haqda talonga belgi qoʻyilmaydi. 73. Huquqbuzar jarimani Kodeksda belgilangan muddat ichida toʻlamagan taqdirda maʼmuriy jazo qoʻllash toʻgʻrisidagi qaror sud hujjatlari va boshqa organlar hujjatlarining majburiy ijrosini amalga oshirish maqsadida ijro hujjatlari “E-maʻmuriy ish” tizimi orqali Oʻzbekiston Respublikasi Bosh prokuraturasi huzuridagi Majburiy ijro byurosi va uning hududiy boʻlinmalariga taqdim etiladi, bunda jarimani ixtiyoriy toʻlash imkoniyati toʻgʻrisida huquqbuzarni xabardor qilgan holda unga maʼmuriy jazo qoʻllash toʻgʻrisidagi qarorning topshirilganligi yoki yuborilganligini tasdiqlovchi hujjat ijro hujjatiga majburiy tartibda ilova qilinadi. Maʼmuriy jazo qoʻllanish toʻgʻrisidagi qaror ustidan shikoyat berish ushbu qarorning ijrosini shikoyat koʻrib chiqilgunga qadar toʻxtatib turadi. Prokurorning protest bildirishi maʼmuriy huquqbuzarlik toʻgʻrisidagi ish yuzasidan qabul qilingan qaror ijrosini protest koʻrib chiqilgunga qadar toʻxtatib turadi. Majburiy ijroga qaratilgan jarima solish toʻgʻrisidagi qaror ijro etilganidan soʻng davlat ijrochisi ijro ishini yuritishni tamomlash toʻgʻrisida qaror chiqaradi va uning bir nusxasini uni chiqargan organga (mansabdor shaxsga) yoki sudga yuboradi. 75. Transport vositalarini boshqarish huquqidan mahrum etilgan huquqbuzar transport vositalarini boshqarish huquqini beruvchi hujjatlarini topshirishdan bosh tortsa, ularni olib qoʻyish yuzasidan zarur choralari koʻriladi. 76. Talonda huquqbuzarlikni qayd etish bandlari toʻlgandan soʻng maʼmuriy huquqbuzarlik toʻgʻrisidagi ishni koʻrib chiqayotgan mansabdor shaxs haydovchining talonini yangisiga almashtirish yuzasidan tegishli koʻrsatmalar (tavsiyalar) beradi. 77. Talonda huquqbuzarlikni qayd etish bandlari toʻlgan taqdirda haydovchi uni RIB (TRIB)da belgilangan tartibda almashtirib olishi lozim. 78. Bir yildan kamroq muddatga transport vositalarini boshqarish huquqidan mahrum etilgan shaxslarning transport vositalarini boshqarish huquqini beruvchi haydovchilik hujjatlari ularning yashash joyidagi DYHXXda, bir yildan koʻproq muddatga transport vositalarini boshqarish huquqidan mahrum etilgan shaxslarning haydovchilik hujjatlari esa RIB (TRIB)larida saqlanadi. 79. Agar shaxs sodir etilgan huquqbuzarlik uchun haydovchilik guvohnomasidagi transport vositasini boshqarish huquqini beruvchi toifalarning barchasidan mahrum etilmagan boʻlsa, sud tomonidan chiqarilgan qaror kelib tushgandan soʻng transport vositalarini boshqarish uchun qolgan toifalari koʻrsatilgan haydovchilik guvohnomasi olish uchun zarur boʻladigan hujjatlar RIB (TRIB)ga taqdim etilib, belgilangan tartibda almashtirib beriladi. 80. Talon RIB (TRIB)lar tomonidan almashtirib berilganda eski talonda qayd etilgan bir yillik muddati oʻtmagan barcha huquqbuzarliklar haqidagi belgilar yangi talonga koʻchirib yoziladi. 81. Oʻzbekiston Respublikasi hududida boʻlgan chet el fuqarolari Qoidalarni buzganligi uchun umumiy asoslarda maʼmuriy javobgarlikka tortiladi. Immunitetga ega boʻlgan shaxslarga nisbatan mazkur Yoʻriqnomaning Oʻzbekiston Respublikasi qatnashchi boʻlgan xalqaro shartnomalar va bitimlarga zid boʻlmagan qismi qoʻllaniladi. 82. Oʻzbekiston Respublikasiga avtosayyoh sifatida kelgan yoki xalqaro yuk (yoʻlovchi)larni tashiyotgan haydovchi tomonidan transport vositasini boshqarish huquqidan mahrum etish jazosi nazarda tutilgan huquqbuzarlik sodir etilganda, huquqbuzarga rasmiylashtirilgan maʼmuriy bayonnoma va uning haydovchilik hujjatlari bir sutka ichida buyurtma xat orqali huquqbuzarlik sodir etilgan hududdagi sudga maʼmuriy chora koʻrish uchun taqdim etiladi. Bunda transport vositasini boshqarish huquqini beruvchi hujjatlar olinganligi toʻgʻrisida avtosayyohning eslatmasiga, xalqaro yuklar (yoʻlovchilar)ni tashiyotgan haydovchining bu safarga asos boʻlgan ruxsatnomasining “qoʻshimcha maʼlumotlar” bandiga yozib qoʻyiladi. 83. Transport vositasini boshqarish huquqidan mahrum etish muddati tugagach, qaytarib olinmagan transport vositasini boshqarish huquqini beruvchi hujjatlar kuzatuv xati bilan Oʻzbekiston Respublikasi Tashqi ishlar vazirligiga yuboriladi. Xatda haydovchining fuqaroligi, transport vositasining roʻyxat raqami, yuki tashilayotgan tashkilotning nomi, transport vositasini boshqarish huquqini beruvchi hujjatlarning olib qoʻyish vaqti va sababi koʻrsatiladi. 84. Mazkur Yoʻriqnoma talablarini buzishda aybdor shaxslar qonunchilik hujjatlarida belgilangan javobgarlikka tortiladilar. ____________________ ____________________ (qaror chiqarilgan sana) (qaror chiqarilgan joy) Men,_______________________________________________________________________________ (qarorni chiqargan organ nomi, mansabdor shaxsning lavozimi, unvoni, familiyasi, ismi, otasining ismi) maxsus avtomatlashtirilgan foto va video qayd etish texnika vositalari orqali qayd etilgan yoʻl harakati qoidalarining buzilishi tafsilotlarini koʻrib chiqib, quyidagilarni ANIQLADIM: 20__ yil _____ kuni soat ____da “____________” koʻchalari (chorrahasi)da, _____________________________________da roʻyxatda turuvchi fuqaro _________________/ yuridik shaxs ________________________ga tegishli boʻlgan ____________ rusumli__________________________ davlat raqam belgili transport vositasida haydovchi _______________________ (huquqbuzarlikning tafsiloti), bu bilan Oʻzbekiston Respublikasi MJtKning ___-moddasi _____ qismida nazarda tutilgan huquqbuzarlikni sodir etgan. GA 00000000000 Transport vositasining mulkdori F.I.O. Yashash manzili Oʻzbekiston Respublikasi MJtKning 171, 248, 304, 307 va 3091-moddalariga asoslangan holda QAROR QILAMAN: ________________rusumli ___________________ davlat raqam belgili transport vositasi mulkdori _______________________________________ga Oʻzbekiston Respublikasi MJtKning ___-moddasi ___ qismiga asosan ____________ (__________________soʻzlarda yoziladi) miqdorida jarima belgilansin. Davlat raqam belgisi tushirilgan transport vositasi fotosurati Qoidabuzarlik sodir etilgan vaqtdagi transport vositasi fotosurati Mazkur qaror ustidan eʼtirozingiz boʻlsa telefon raqamiga soat 09:00dan 22:00gacha murojaat qilishingizni tavsiya qilamiz. __________________________________________________________________________________ (qaror qabul qilgan masʼul shaxsning elektron raqamli imzosi) Huquq va majburiyatlaringiz: Tayinlangan jarimani qaror chiqarilgan kundan boshlab oltmish (60) kundan kechiktirmay, ushbu qaror xususida shikoyat berilgan yoki protest bildirilgan taqdirda esa, shikoyat yoki protest qanoatlantirilmaganligi toʻgʻrisida xabar berilgan kundan eʼtiboran oʻttiz (30) kundan kechiktirmay toʻlashingiz lozim. Mazkur qaror chiqarilgan kundan eʼtiboran oltmish (60) kun oʻtgach jarima toʻlanmagan taqdirda transport vositangiz qarorning ijrosi yuzasidan ish yuritish tugaguniga qadar ushlab turiladi. Mazkur qaror ustidan yuqori turuvchi organga (mansabdor shaxsga yoki jinoyat ishlari boʻyicha tuman (shahar) sudiga uning nusxasini olgan kuningizdan boshlab (10) oʻn kun ichida shikoyat berishingiz mumkin. Shikoyat maʼmuriy huquqbuzarlik toʻgʻrisidagi ish yuzasidan qaror qabul qilgan organ (mansabdor shaxs) orqali yoki bevosita shikoyat yoʻllangan sudga yuboriladi. Oʻzbekiston Respublikasi MJtKning 3321-moddasiga muvofiq huquqbuzar jarima solish toʻgʻrisidagi qaror topshirilgan kundan boshlab oʻn besh kun ichida jarima miqdorining ellik foizini yoki oʻttiz kun ichida jarima miqdorining yetmish foizini ixtiyoriy ravishda toʻlagan taqdirda, u jarimaning qolgan qismini toʻlashdan ozod qilinadi, quyidagi hollar bundan mustasno: Oʻzbekiston Respublikasi MJtKning 131, 132, 136 va 140-moddalarida nazarda tutilgan huquqbuzarliklar sodir etilganda; jarima solish toʻgʻrisidagi qaror ustidan shikoyat qilinganda yoki protest bildirilganda; xuddi shunday huquqbuzarlik maʼmuriy jazo chorasi qoʻllanilganidan keyin bir yil davomida takror sodir etilganda. ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎__________________________________ sugʻurta tashkilotiga ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎20____ yil “____”___________________ ‎‎TRANSPORT VOSITALARI SHIKASTLANGANLIGI TOʻGʻRISIDA ‎M A ʼ L U M O T N O M A‎ ‎‎________________________________________________________________________________________________ (ichki ishlar organi, DYHXX boʻlim (boʻlinmasi) nomi) ‎‎xabar qiladi 20______ yil “____” _______________ soat ______________________________min. oʻtganda________ ‎‎________________________________________________________________________________________________ (yoʻl-transport hodisasi roʻy bergan joyi va vaqti) ‎‎yoʻl-transport hodisasi sodir etildi __________________________________________________________________ ‎‎________________________________________________________________________________________________ (YTH turi: toʻqnashish, agʻdarilish, piyodani urib ketish, toʻsiqni urib ketish, transport vositasini urib ketish, hayvonlarni urib ketish va boshqa hodisalar) ‎‎________________________________________________________________________________________________. ‎‎Yoʻl-transport hodisasida qatnashdilar: ‎‎1. Transport vositasining rusumi _________ davlat belgisi _____________________________________________ ‎‎________________________________________________________________________________________________ (egasining familiyasi, ismi, otasining ismi) ‎‎________________________________________________________________________________________________ (tashkilotning nomi va manzili) ‎‎haydovchi ________________________________________________________________________________________ (hushyor yoki mast holda) ‎‎boʻlgan, haydovchilik guvohnomasida shu toifasi _________________________________________________________ ‎ ‎ ‎ ‎ ‎ ‎ ‎ ‎ ‎‎(bor yoki yoʻq) ‎‎2. Transport vositasining rusumi __________ davlat belgisi _____________________________________________ ‎‎________________________________________________________________________________________________ (egasining familiyasi, ismi, otasining ismi) ________________________________________________________________________________________________ (tashkilotning nomi va manzili) ‎‎________________________________________________________________________________________________ ‎‎haydovchi ________________________________________________________________________________________ (hushyor yoki mast holda) ‎‎boʻlgan, haydovchilik guvohnomasida shu toifasi ________________________________________________________. ‎ ‎ ‎ ‎ ‎ ‎ ‎ ‎ ‎‎(bor yoki yoʻq) ‎‎Transport vositasini tashqi koʻrinishi tekshirilgan vaqtda quyidagi shikastlanish aniqlandi:‎ ________________________________________________________________________________________________________________________________________________________________________________________________________________________________________________________________________________________________. Yoʻl-transport hodisasi ____________________________________________________________________________________________________________________________________________________________________________ (agar aybdor shaxs aniqlanmagan boʻlsa koʻrsatiladi, aniqlangan taqdirda tergovga qadar tekshiruvni amalga oshiruvchi organning mansabdor shaxsi, surishtiruvchi chiqargan qaror yoki maʼmuriy ishning tartib raqami va vaqti koʻrsatiladi) ‎‎_______________________________________________________________________________________________________________________________________________________________________________________________. ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎_____________________________________________ (ichki ishlar organining (DYHXX) nomi) __________________________________________________________________________________________ (boshligʻi (surishtiruvchi) _____________________________________________ (familiyasi, ismi, otasining ismi) ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎__________________________________________________ (imzo) ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎M.Oʻ. ‎ ‎ ‎ ‎ ‎ ‎ ‎ ‎ ‎ ‎ ‎ ‎ M A ʼ L U M O T N O M A‎ ‎‎Berildi ushbu maʼlumotnoma shu hakdakim, ________________________________________yilda tugʻilgan haydovchi ________________________________________________________________________________________________ (familiyasi, ismi, otasining ismi toʻliq koʻrsatiladi) ‎‎_____________________________________ning _____________seriyali _________________ raqamli haydovchilik ‎guvohnomasi talonining amal qilish muddati ‎‎20________yil ___________________________________________________________________________________ ‎ ‎ ‎ ‎‎(sanasi soʻz bilan koʻrsatiladi) ‎‎__________________________________________ shahar (tuman) IIB YHXB (YHXG) maʼmuriy amaliyot inspektori ‎‎________________________________________________________________________________________________ (unvoni, familiyasi, ismi, otasining ismi) ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ 20____yil “____”_____________________ ‎‎____________________________________(imzo) ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎‎M.Oʻ. ‎ ‎ ‎ ‎ ‎ ‎ ‎ ‎ ‎ ‎ ‎ ‎ ‎